Zelník, Štefan, poslanec NR SR (2018-12-04):
Ďakujem veľmi pekne. Vážený pán predsedajúci, vážené kolegyne, kolegovia, podľa § 80 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam informáciu o výsledku rokovania návrhu rozpočtu Úradu pre dohľad nad zdravotnou starostlivosťou na roky 2019 až 2021 vo výboroch (tlač 1185a) a budem predkladať návrh na ďalší postup. Predseda Národnej rady Slovenskej republiky rozhodnutím č. 1239 z 12. októbra 2018 pridelil návrh rozpočtu úradu na roky 2019 až 2021 Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre zdravotníctvo. Súčasne poveril Výbor Národnej rady Slovenskej republiky pre zdravotníctvo ako gestorský výbor s tým, že na základe rokovaní výborov predloží Národnej rade Slovenskej republiky priebeh a výsledky rokovania výborov o návrhu rozpočtu úradu a návrh na uznesenie Národnej rady Slovenskej republiky. Návrh rozpočtu úradu bol predložený v súlade so zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. Priebeh a výsledky rokovania. Výbor Národnej rady Slovenskej republiky pre financie a rozpočet prerokoval návrh rozpočtu úradu na roky 2019 až 2021 dňa 20. novembra 2018. Výbor svojím uznesením č. 336 zobral na vedomie návrh rozpočtu úradu na roky 2019 až 2021, súhlasil s návrhom rozpočtu úradu na rok 2019, odporučil Národnej rade Slovenskej republiky návrh rozpočtu úradu na roky 2019 až 2021 vziať na vedomie a schváliť rozpočet úradu na rok 2019 s tým, že príjmy sa rozpočtujú vo výške 52 030-tisíc eur, výdavky vo výške 21 463-tisíc eur, celkový prebytok, schodok vo výške 30 566-tisíc eur a prebytok (schodok ESA 2010) 180-tisíc eur. Výbor Národnej rady Slovenskej republiky pre zdravotníctvo prerokoval návrh rozpočtu úradu na roky 2019 až 2021 dňa 20. novembra 2018. Výbor svojím uznesením č.123 zobral na vedomie návrh rozpočtu úradu na roky 2019 až 2021, súhlasil s návrhom rozpočtu úradu na rok 2019, odporučil Národnej rade Slovenskej republiky návrh rozpočtu úradu na roky 2019 až 2021 vziať na vedomie a schváliť rozpočet úradu na rok 2019 s tým, že príjmy sa rozpočtujú vo výške 52 030-tisíc eur, výdavky vo výške 21 463-tisíc eur, celkový prebytok, schodok vo výške 30 566-tisíc eur a prebytok (schodok ESA 2010) 180-tisíc eur. Výbor Národnej rady Slovenskej republiky pre zdravotníctvo ako gestorský výbor rokoval dňa 26. novembra 2018. Návrh správy výborov, ktorá obsahovala odporúčanie gestorského výboru pre Národnú radu Slovenskej republiky k návrhu rozpočtu úradu na roky 2019 až 2021 vziať na vedomie a súhlasiť s návrhom rozpočtu úradu na rok 2019, nezískal súhlas nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Za návrh hlasovali 5 poslanci a 5 poslanci sa hlasovania zdržali. Výbor Národnej rady Slovenskej republiky pre zdravotníctvo neprijal platné uznesenie. V Bratislave 26. novembra 2018. Vážený pán predsedajúci, keďže gestorský výbor neschválil správu výborov v zmysle zákona o rokovacom poriadku, predkladám návrh, aby po rozprave Národná rada Slovenskej republiky prijala návrh uznesenia Národnej rady, Národnej rady Slovenskej republiky k návrhu rozpočtu Úradu pre dohľad nad zdravotnou starostlivosťou na roky 2019 a až 2021. Návrh na uznesenie Národnej rady Slovenskej republiky k návrhu rozpočtu Úradu pre dohľad nad zdravotnou starostlivosťou na roky 2019 až 2021 (tlač 1185): Národná rada Slovenskej republiky a) berie na vedomie návrh rozpočtu Úradu pre dohľad nad zdravotnou starostlivosťou na roky 2019 až 2021, b) schvaľuje rozpočet Úradu pre dohľad nad zdravotnou starostlivosťou na roky 2019 (pozn. red.: správne „2019 až 2021“) v štruktúre predpokladaných príjmov a výdavkov: – príjmy celkom: 52 030-tisíc eur, z toho: – príjmy finančnej operácie (zostatok finančných prostriedkov z predchádzajúcich rokov): 30 536-tisíc eur – nedaňové príjmy spolu (administratívne poplatky, príjmy z činnosti úradu, úroky): 755-tisíc eur – transfer zo štátneho rozpočtu: 0 – transfery zo zdravotných poisťovní: 20 738-tisíc eur – výdavky celkom: 21 463-tisíc eur. – celkový prebytok: 30 566-tisíc eur – prebytok/schodok ESA 2010: 180-tisíc eur. Vážený pán predsedajúci, skončil som, môžete otvoriť rozpravu.